User:Sartma/Latin/Latin macronised texts

Liber VII, X

 * Pēdīcātur Erōs, fellat Linus: Ōle, quid ad tē, Dē cute quid faciant ille vel ille suā? Centēnīs futuit Matho mīlibus: Ōle, quid ad tē? Nōn tū proptereā, sed Matho pauper erit. In lūcem cēnat Sertōrius: Ōle, quid ad tē, Cum liceat tōtā stertere nocte tibī? Septingenta Titō dēbet Lupus: Ōle, quid ad tē? Assem nē dederis crēdiderisve Lupō. Illud dissimulās, ad tē quod pertinet, Ōle, Quodque magis cūræ convenit esse tuæ. Prō togulā dēbes: hoc ad tē pertinet, Ōle. Quadrantem nēmō jam tibi crēdit: et hoc. Uxor mœcha tibī est: hoc ad tē pertinet, Ōle. Poscit jam dōtem fīlia grandis: et hoc. Dīcere quindeciēs poteram, quod pertinet ad tē: Sed quid agās, ad mē pertinet, Ōle, nihil.